b'\n_START_ARTICLE_\nTaurag\xc4\x97s ligonin\xc4\x97\n_START_PARAGRAPH_\nV\xc5\xa1\xc4\xae Taurag\xc4\x97s ligonin\xc4\x97 \xe2\x80\x93 regionin\xc4\x97 gydymo \xc4\xafstaiga, teikianti diagnostikos, gydymo, reabilitacijos, slaugos paslaugas. Ligonin\xc4\x97 \xc4\xafsik\xc5\xabrusi V. Kudirkos g. 2, Taurag\xc4\x97je._NEWLINE_Ligonin\xc4\x97je yra 234 lovos, per metus stacionarin\xc4\x97 pagalba suteikiama daugiau negu 9500 pacient\xc5\xb3, atliekama 2850 operacij\xc5\xb3. Dirba 444 darbuotojai, i\xc5\xa1 j\xc5\xb3 41 dirba antraeil\xc4\x97se pareigose. Tai 76 gydytojai, 203 slaugytojos ir 165 aptarnaujan\xc4\x8dio \xe2\x80\x93 \xc5\xabkinio personalo darbuotojai.\n_START_SECTION_\nIstorija\n_START_PARAGRAPH_\nPirmoji valstybin\xc4\x97 ligonin\xc4\x97 Taurag\xc4\x97je buvo atidaryta 1920 m. Taurag\xc4\x97s dvare. Joje buvo 20 lov\xc5\xb3 \xe2\x80\x93 chirurgijos, vidaus lig\xc5\xb3 ir infekcinio profilio. Ligon\xc4\x97je dirbo 10 darbuotoj\xc5\xb3, i\xc5\xa1 j\xc5\xb3 \xe2\x80\x93 1 gydytojas. 1926 m. ligonin\xc4\x97 persik\xc4\x97l\xc4\x97 \xc4\xaf Radvil\xc5\xb3 pilies patalpas. Lov\xc5\xb3 skai\xc4\x8dius padid\xc4\x97jo iki 35, dirbo 2 gydytojai, 1 fel\xc4\x8deris, 1 aku\xc5\xa1er\xc4\x97, 1 med.  sesuo._NEWLINE_1932 pastatyta nauja 65 lov\xc5\xb3 ligonin\xc4\x97, kuri\xc4\x85 suprojektavo Karolis Reisonas. Karo metais ligonin\xc4\x97 patyr\xc4\x97 nuostoli\xc5\xb3: \xc5\xbeuvo darbuotoj\xc5\xb3, buvo sunaikintas brangus inventorius. Pokaryje sutvarkytoje ligonin\xc4\x97je dirbo 250 \xc5\xbemoni\xc5\xb3: 31 gydytojas, i\xc5\xa1 j\xc5\xb3 6 stomatologai, 106 vidurinio med. personalo darbuotojai. V\xc4\x97liau k\xc5\xabr\xc4\x97si nauji skyriai, o did\xc4\x97jant gimstamumui, 1961 m. organizuoti atskiri gimdymo namai, \xc4\xafkurtas vaik\xc5\xb3 lig\xc5\xb3 skyrius. 1963\xe2\x80\x931972 m. pastatyta vaik\xc5\xb3 poliklinika, i\xc5\xa1augo periferini\xc5\xb3 medicinos \xc4\xafstaig\xc5\xb3 tinklas, rajono centrin\xc4\x97je ligonin\xc4\x97je lov\xc5\xb3 skai\xc4\x8dius pasiek\xc4\x97 160, joje dirbo 70 gydytoj\xc5\xb3 bei 270 vidurinio medicinos personalo. 1974 m. pastatytas naujas ligonin\xc4\x97s korpusas, 1981 m. poliklinika, 1986 m. aku\xc5\xa1erijos \xe2\x80\x93 ginekologijos korpusas, vyko medicinos reformos, naikinosi ir k\xc5\xabr\xc4\x97si nauji strukt\xc5\xabriniai ligonin\xc4\x97s padaliniai._NEWLINE_2010 m. rugpj\xc5\xab\xc4\x8dio 25 d. Taurag\xc4\x97s rajono savivaldyb\xc4\x97s tarybos sprendimu V\xc5\xa1\xc4\xae Taurag\xc4\x97s apskrities ligonin\xc4\x97 tapo V\xc5\xa1\xc4\xae Taurag\xc4\x97s ligonin\xc4\x97. _NEWLINE_2013 m. ligonin\xc4\x97 buvo rekonstruojama: pagerinta pastat\xc5\xb3 \xc5\xa1ilumin\xc4\x97 izoliacija, modernizuotos kar\xc5\xa1to vandens ir elektros tiekimo sistemos, atnaujintos patalp\xc5\xb3 v\xc4\x97dinimo sistemos, \xc4\xafrengta medicinini\xc5\xb3 duj\xc5\xb3 tiekimo sistema. Iki 2017 m. dalimis bus atnaujinta medicinos \xc4\xafranga. Baigtas \xc4\xafgyvendinti projektas \xe2\x80\x9eDienos chirurgijos, slaugos bei paliatyviosios slaugos paslaug\xc5\xb3 pl\xc4\x97tra bei stacionari\xc5\xb3 paslaug\xc5\xb3 optimizavimas\xe2\x80\x9c.\n_START_SECTION_\nSkyriai, padaliniai\n_START_PARAGRAPH_\nLigonin\xc4\x97je veikia pri\xc4\x97mimo \xe2\x80\x93 skubiosios pagalbos, vaik\xc5\xb3 lig\xc5\xb3, vidaus lig\xc5\xb3, nerv\xc5\xb3 lig\xc5\xb3, psichiatrijos, anesteziologijos \xe2\x80\x93 reanimacijos, chirurgijos, ortopedijos \xe2\x80\x93 traumatologijos, radiologijos, fizin\xc4\x97s medicinos ir reabilitacijos, aku\xc5\xa1erijos \xe2\x80\x93 ginekologijos skyriai, operacin\xc4\x97 ir konsultacij\xc5\xb3 poliklinika.'